Fuglekasser byg selv - Inspiration til bæredygtighed
2026-10-13 10:00 - 17:00, 2026-10-14 10:00 - 17:00, 2026-10-15 10:00 - 17:00, 2026-10-16 10:00 - 17:00, 2026-10-17 10:00 - 15:00 (Europe/Helsinki) | Lodvigs Torv, Adelgade, Ebeltoft, 8400
Byg din egen Ebelfestival fuglekasse til æbletræet
Hjælp småfugle (mejser og musvitter) med et godt sted til at bygge rede, og sætter du kassen op i et æbletræ, hjælper det med, at æblerne ikke bliver angrebet af skadedyr – fordi fuglene spiser dem.
Køb et samlesæt med Ebelfestival logo i teltet, hvor du også kan få hjælp til at bygge fuglekassen.
Vi har masser af farve tusser, som du kan bruge til at dekorere det færdige resultat. Måske en gaveide til nogen du kender?

Malerværksted - for børn
2026-10-13 10:00 - 17:00, 2026-10-14 10:00 - 17:00, 2026-10-15 10:00 - 17:00, 2026-10-16 10:00 - 17:00, 2026-10-17 10:00 - 15:00 | Fedt Mikkels Gang, Tæt ved Rådhustorvet, Ebeltoft, 8400
Lav dit eget maleri på lærred.
Du vælger mellem lærreder, der er fortegnet med et motiv eller som er blankt, får farver og låner pensler – og så er du igang med dit eget lille kunstværk.
Der er forklæder, som du kan låne og hvis der er brug for at dit lærred skal tørre, sætter vi det på en hylde til senere afhentning.

Ålekvasen Rigmor - åbent skib med ordjagt
2026-10-14 10:00 - 13:00, 2026-10-15 10:00 - 13:00, 2026-10-16 10:00 - 13:00 | Fiskerihavnen, Stockflethsvej, Ebeltoft
Velkommen om bord og deltag i en sjov ord-jagt for børn og voksne
Der er så mange nye ord at lære på Rigmor. Nogle er sjove, andre skøre eller flotte, og der er søfolk ombord på Ålekvasen, som du kan spørge og få gode historier af.

Who Killed Bambi - Børne/familie koncert
2026-10-14 15:00 - 16:00 | Maltvej 12, Ebeltoft
Oplev en helt særlig familie koncert på Kulturloftet.
Køb din billet på Kulturloft.dk – hvor du også finder flere informationer.
Om koncerten
Det århusianske strygerensemble Who Killed Bambi besøger Kulturloft Ebeltoft. Til koncerten spiller bambierne nogle af deres favoritværker for strygekvartet, lige fra Haydns Fuglekvartet og Strauss’ Pizzicato Polka, til sjove børnesange og gruppens egne drømmende værker.
Who Killed Bambi er et dansk strygerensemble drevet af nysgerrighed og legesyge på tværs af genrer. Gruppen har siden 2009 tryllebundet publikum med deres levende spil og lyst til at eksperimentere. De har samarbejdet med en lang række kunstnere som Oh Land, Mads Langer og Steffen Brandt, og har udgivet ny klassisk musik i eget navn af ensemblets leder, bratschist Mette Dahl Kristensen.
Til denne koncert fortæller og viser de, hvordan violin, bratsch og cello kan få musikken til både at danse, synge og drømme. Alle aldre er varmt velkomne.

Børneteater - BÆNKEN
2026-10-15 10:30 - 11:30 | Fregatten Jylland, S.A. Jensens Vej 4, Ebeltoft
Oplev Teater Refleksions forestilling om hverdagens små øjeblikke og store følelser
En ældre dame sætter sig på sin sædvanlige bænk i parken. Hun vil gerne være alene. Men omkring hende summer det af liv: en mand med sin avis, en dreng på skateboard, kvidrende fugle og en nysgerrig hund. Hun vogter over “sin” bænk og gør alt, hvad hun kan, for at holde livet på afstand.
Men bag det gnavne ydre gemmer sig noget sårbart, og den gamle dame opdager langsomt, at der i de uventede møder kan opstå en kontakt – måske endda et venskab – man ikke vidste, man savnede.
Med sin enkle scenografi og udtryksfulde dukker skaber ‘Bænken’ en stærk fortælling, som både børn og voksne kan spejle sig i. Et varmt og autentisk blik på de hverdagsmøder, der pludselig gør en helt almindelig dag til noget særligt.
Alder: fra 6 år
Varighed: 40 min.
Pris 50,- for børn og voksne
Køb billet på www.fregatten-jylland.dk – sættes til salg 1. august 2026

Fællesskabet omkring børneteater i uge 42 består af:
Fregatten Jylland, Ebeltoft Bibliotek, Syddjurs Egnsteater og Ebelfestival

Lav insekthoteller - Inspiration til bæredygtighed
2026-10-16 10:00 - 17:00, 2026-10-17 10:00 - 15:00 | Lodvigs Torv, Adelgade, Ebeltoft, 8400
Kom og vær med til at skabe vinterboliger til insekterne i din have!
Et insekthotel er et kunstigt levested for insekterne at overvintre i. Det er bl.a. bier, biller, sommerfugle og mariehøns, som kan vælge at søge læ for kraftig blæst, frost og regn. Insekthotellerne laver vi af forskellige materialer, som har udtjent deres oprindelige formål og dermed får endnu en anvendelsesmulighed. Kom og vær med, både for børn og voksne.

Børneteater - PØLSE
2026-10-16 10:30 - 11:30 | Fregatten Jylland, S.A. Jensens Vej 4, Ebeltoft
Oplev Teater AKKoRDs nye forestilling om leg og fællesskab
En rengøringsassistent bevæger sin gulvmoppe hen over gulvet med præcise bevægelser. Pludselig – vuf! – springer en blød hund ved navn Pølse, ud af rengøringsvognen. Hunde sviner, synes rengøringsassistenten, så hunden må ud. Men Pølse vil lege.
Langsomt opstår et venskab mellem to modsætninger som er både sjovt og rørende. Forestillingen, Pølse! hylder legen og dens særlige evne til at skabe nærvær, relationer og forbundethed.
Alder: 3-7 år
Varighed: 25 min.
Pris 50,- for børn og voksne
Køb billet på www.fregatten-jylland.dk – sættes til salg 1. august 2026

Fællesskabet omkring børneteater i uge 42 består af:
Fregatten Jylland, Ebeltoft Bibliotek, Syddjurs Egnsteater og Ebelfestival
